На основу чл. 52. и 25. Закона о јавним предузећима („Службени гласник РС", бр. 15/2016, 88/2019 и 62/2023), члана 37. став 1. тачка 10а) Статута Града Ниша („Службени лист Града Ниша", бр. 88/2008, 143/2016 и 18/2019), и члана 17. став 4. и став 5. и члана 24. Одлуке о оснивању Јавног комуналног предузећа „Горица" Ниш („Службени лист Града Ниша", број 145/2016, 18/2018 и 109/2020),

Скупштина Града Ниша, на седници од \_\_\_\_\_\_\_\_2024. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА „ГОРИЦА" НИШ**

**I**  др Ненад Хафнер, доктор економских наука именује се за вршиоца дужности директора Јавног комуналног предузећа „Горица" Ниш, најдуже до годину дана.

**II** Вршилац дужности директора Јавног комуналног предузећа „Горица" Ниш, има сва права, обавезе и овлашћења која има директор овог предузећа.

**III**  Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша www.ni.rs.

**О б р а з л о ж е њ е**

Чланом 52. Закона о јавним предузећима („Службени гласник РС", број 15/2016, 88/2019 и 62/2023) и чланом 24. Одлуке о оснивању Јавног комуналног предузећа „Горица" Ниш („Службени лист Града Ниша", број 145/2016, 18/2018 и 109/2020), прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 17. Одлуке о оснивању Јавног комуналног предузећа „Горица" Ниш („Службени лист Града Ниша", број 145/2016, 18/2018 и 109/2020), прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Чланом 37. став 1. тачка 10а) Статута Града Ниша („Службени лист Града Ниша", број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Имајући у виду да је досадашњем директору Ивани Станић истекао мандат, у циљу обезбеђивања услова за несметано функционисање јавног комуналног предузећа, неопходно је именовати вршиоца дужности директора предузећа.

Ненад Хафнер дипломирао је на Економском факултету Универзитета у Нишу 1999. године. 2010. године стекао је звање магистра економских наука, а од 2016. године је доктор економских наука. Од 2003. до 2006. године радио је у Societe Generale bank, експозитура у Нишу на пословима сарадника за рад са становништвом, заменика управника експозитуре и као вршилац дужости управника експозитуре. Од 2006. године до 2008. године био је директор филијале Ниш – Erste banka, а у периоду од 2008. до 2009. године у KBC банка – експозитура Ниш 1 био је директор експозитуре. У периоду од 2009. до 2012. године био је руководилац комерцијалног сектора у ЈП „Нишстан“ Ниш, а потом од 2012. до 2018. године био је директор предузећа. Од 2021. године налази се на радном месту саветника директора ЈП „Нишстан Ниш. Био је члан председништва Друштва економиста Ниша, заступник државног капитала у АД МИН Локомотива, члан Школског одбора Средње музичке школе у Нишу, члан Савета факултета Зашитите на раду Универзитета у Нишу. Поседује диплому брокер на берзи и финансијском тржишту. Говори енглески и немачки језик.

 На основу наведеног, а имајући у виду да др Ненад Хафнер, испуњава услове за именовање вршиоца дужности директора Јавног комуналног предузећа „Горица" Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

**ПОУКА О ПРАВНОМ ЛЕКУ:** Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, \_\_\_\_\_\_\_2024. године

**СКУПШТИНА ГРАДА НИША**

**ПРЕДСЕДНИК**

**Проф.др Игор Новаковић**